Inger Støjberg (DD), 2025-10-09:
Tak for det.
Jeg er glad for, at jeg lige har fået printet min tale ud, så jeg ikke risikerede, den blev slettet hen over natten.
Det er jo nok den sidste åbningsdebat, vi har, mens vi har et land, der bliver ledet af en SVM-regering.
Det er jo sådan noget, der kan holde humøret oppe sådan en dag som i dag, for vi har brug for en ny regering.
Vi har brug for en regering, der prioriterer, at Danmark skal hænge bedre sammen.
Vi har brug for en regering, der fører en politik, der ikke trækker Danmark skævt.
Men det er ikke sådan en regering, vi har: enegang i verden med en CO 2 -afgift på landbruget, der har gjort kødsovsen dyrere; vejafgiften på lastbiler, der gør varerne dyrere, og som særlig rammer transportvirksomhederne uden for de store byer; en CO 2 -afgift på fiskeriet, der risikerer at udslette et helt erhverv; og en flyafgift, der risikerer at lukke nogle af de små lufthavne ude omkring i landet.
Det er alt sammen politik, der har gjort det sværere at bo og leve og arbejde i hele Danmark – alt det modsatte af, hvad Danmarksdemokraterne arbejder for, og alt sammen grunden til, at jeg stiftede Danmarksdemokraterne for 3 år siden.
Heldigvis nærmer valget sig.
Det kan man så også høre på statsministerens retorik, og måske er det derfor, at jeg ret uvant blev i godt humør, da statsministeren holdt sin tale på det socialdemokratiske årsmøde for nylig, i hvert fald kortvarigt.
Statsministeren holdt en tale, hvor en stor del af talen handlede om de negative konsekvenser, det har haft for Danmark, at Socialdemokraterne siden 1960'erne har lukket ufattelig mange ikkevestlige indvandrere ind i Danmark.
Selv om statsministeren jo er meget optaget af udlandet, forstod jeg det faktisk alligevel sådan, at det, statsministeren talte om, rent faktisk var Danmark.
Det lød jo godt.
Salen klappede, men hvad betyder det egentlig?
Da Danmarksdemokraterne holdt landsmøde i forrige weekend, fremlagde vi et forslag om at frigøre os fra de bindinger, som den europæiske menneskerettighedskonvention lægger på, at vi selv kan bestemme vores udlændingepolitik.
Men jeg skal da lige love for, at der hurtigt kom ned på jorden igen.
Strammerstoklund blev til Rasmus Stilstand, straks han trådte ind Udlændinge- og Integrationsministeriet.
Han nåede ikke engang ministeroverdragelsen, før han begyndte at lyde som en embedsmand.
Hos Danmarksdemokraterne nåede vi ikke engang at rydde op efter vores aftenfest på landsmødet, før Socialdemokraterne havde nægtet at gøre noget som helst ved den konvention, der forhindrer os i at sende kriminelle udlændinge ud af landet, adskille barnebrude fra deres ældre mænd og stramme op på familiesammenføringsreglerne.
Statsministerens udtalelse på årsmødet er fuldstændig uden indhold.
Det er valgkamp, og det er spin.
Man kan også sige det, som det er: Alting er, som det plejer at være.
Man siger nej til at ændre den europæiske menneskerettighedskonvention; man siger nej til at udtræde af statsløsekonventionen; og man siger nej til at udtræde af statsborgerretskonventionen.
Og selv om Socialdemokratiet i 2019 gik til valg på, at man selv skulle kunne bestemme over sine grænser, er vi stadig væk i en situation, hvor Danmark med jævne mellemrum skal skrive tiggerbreve til Europa-Kommissionen om at få lov til at opretholde grænsekontrollen.